**Ötödik éve száguld padlógázzal a Hankook Abroncsadományozási Programja**

**Több mint 10 ezer átadott gumiabroncs, megközelítőleg 128.500.000 megtett kilométer, 846 érintett nonprofit szervezet, 93.030 négyzetkilométeren 3155 település és 9.893.899 érintett személy, vagyis Magyarország teljes területe és lakossága. Ezek a számok írják le legpontosabban a Hankook Tire Magyarország öt éve elindított abroncsadományozási programját. Rideg, objektív adatok, amelyek mögött hétköznapi hősök, embertelen erőfeszítések és segítségre váró sorsok vannak.**

***Rácalmás, 2016. november 8.*** – Az elmúlt öt esztendőben az abroncsgyártó óriás rácalmási egysége, a Hankook Tire Magyarország több mint 10.300 abronccsal, 210.000.000 forint értékben támogatta a hazai nonprofit szektor 846 kisebb és nagyobb szervezetét. Ha ezeket az abroncsokat mind egymásra raknánk, több mint 5 km magas tornyot építhetnénk, amely ötször magasabb lenne, mint aDubaiban található Burdzs Kalifa, a világ legmagasabb felhőkarcolója (828 m). A támogatott szervezetek összesen több mint 120.000.000 km-t tettek meg, ami nagyjából 3.200 Föld körüli utat jelent.

A 2012-ben indított, Magyarországon egyedülálló kezdeményezés célja, hogy olyan közhasznú szervezeteket és kisebb alapítványokat támogasson a Hankook, amelyek tevékenységükkel a társadalom számára fontos szolgálatot végeznek, akik sokszor rendkívül korlátozott anyagi lehetőségek mellett, nagyon gyakran láthatatlanul végzik áldozatos munkájukat.

2016 őszén a Hankook Magyarország Kft. 3010 db abroncsot, 65 millió forint értékben adott át a kedvezményezetteknek, ebből több mint 2000 darab abroncsot a pályázó kisebb nonprofit szervezetek vehettek át, köztük többen már nem az első alkalommal.

Az Országos Mentőszolgálat és a BM Országos Katasztrófavédelmi Főigazgatóság idén harmadik, a Magyar Vöröskereszt pedig második alkalommal kapott abroncstámogatást.

„Büszkék vagyunk arra, hogy öt évvel ezelőtt európai szinten egyedülálló kezdeményezést indítottunk a Hankook Abroncsadományozási Programmal, amelyben közvetetten a teljes lakosságot érintő támogatást biztosítunk. Mi sem bizonyítja a program sikerességét jobban, mint hogy évről-évre egyre több non profit szervezet pályázik a lehetőségre, így széles körben támogathatjuk a magyar civil szervezetek mindennapi áldozatos munkáját. Továbbra is csak buzdítani tudom őket, hogy jelentkezzenek, pályázzanak és kitartást kívánok munkájukhoz!” – mondta el Lee Sang IL, a Hankook Tire Magyarország Kft. ügyvezető igazgatója.

„A Magyar Vöröskereszt munkatársai évente több tízezer kilométert tesznek meg gépjárművel. Legyen szó véradásszervezésről, szociális munkáról vagy a katasztrófa-válaszadásról, elengedhetetlen az autók használata. Utcai szociális szolgálatunk a krízis időszakban csúcsra jár és karácsony közeledtével is egyre több családhoz kell eljuttatni a beérkezett adományokat. A mindennapos használat miatt kiemelten fontos, hogy megfelelő gumik legyenek az autóinkon, ezzel is biztosítva kollégáink biztonságos utazását. Köszönettel tartozunk a Hankook Tire Magyarország Kft-nek a hasznos adományért.” - mondta el Kardos István, a Magyar Vöröskereszt főigazgatója.

„Egyesületünk eltűnt személyek mentőkutyával történő felkutatásával, és speciális mentési szakértelmet igénylő feladatok ellátásával foglalkozik. A mentésekhez használt gépjárművek évente több tízezer kilométert tesznek meg, ezért fontos, hogy a járművek mindig jól felszereltek és biztonságosak legyenek.” – nyilatkozta Pappné Altsach Andrea, a Cserhát. Mentőkutya Közhasznú Egyesület elnökhelyettese.

A tervek szerint 2017 késő tavaszán újra indul a Hankook Abroncsadományozási Programja, a kisebb nonprofit szervezeteknek már márciustól érdemes figyelni a [www.hankookadomany.hu](http://www.hankookadomany.hu) weboldalt.

Videó melléklet itt elérhető: <https://youtu.be/YHTIG70mpSI>

###

**A Hankook társadalmi felelősségvállalási programjáról**

A Hankook Tire Magyarország Kft. 2012-ben indította útjára átfogó társadalmi felelősségvállalási (CSR) programsorozatát, a „Hankook Értékteremtő Programot”, amely három pillérre épül: környezet, egészség és oktatási-társadalmi ügyek. A kezdeményezés célja, hogy a Hankook Tire Magyarország Kft., mint hazánk egyik legdinamikusabban fejlődő vállalata, felelős társadalmi szereplőként segítséget nyújtson olyan környezeti és társadalmi ügyekben, amelyek mindannyiunk érdekét szolgálják.

A vállalat Értékteremtő Programja keretében már több helyi és országos jelentőségű akciót is indított, így már ötödik éve fut a Hankook Abroncsadományozási Program.

Ezen kívül a vállalat számos helyi rendezvényt támogat a környezetében, például a nagysikerű dunaújvárosi Parázs-Varázs Közösségi Grillpartyt vagy a Rácalmási Tökfesztivált. A Hankook 2013. június elején útjára indította a Hankook Dolgozói Önkéntes Programot is, amelynek keretein belül a vállalat dolgozói, az általuk javasolt közhasznú szervezetek és közintézmények javára végezhetnek önkéntes munkát. A megvalósításhoz szükséges eszközöket és segédanyagokat a cég biztosítja. A vállalat és dolgozói ily módon 2013-15 folyamán mintegy 16 millió forint értékben járultak hozzá a helyi közösségek életminőségének jobbításához.

2016-ban egy újabb pillérrel bővült a Hankook Önkéntes programja. A „KÖSZ, Hankook”, azaz a „Közösségi Összefogás a Szebbért” kezdeményezésben mostantól Dunaújváros és környékének lakói is aktívan részt vehetnek az önkéntes munkában, és lakókörnyezetük szebbé tételében.

Ugyancsak ebben az évben indult útjára a „Tekerd jobbra!” elnevezésű új társadalmi célú program, amelynek keretében a résztvevők kerékpározás közben gyűjthettek kilométereket a dunaújvárosi Szent Pantaleon Kórház Szülészet-nőgyógyászati Összevont osztálya és a Szent Márton Gyermekmentő Szolgálat részére. A kezdeményezéshez a vállalat dolgozóin kívül bárki csatlakozhatott, aki fontosnak tartja a két szervezet támogatását, és emellett odafigyel a saját egészségére is. A programban részt vevő lelkes biciklisek 8 millió forintot kerekeztek össze a két szervezet számára.

Ezenkívül a Hankook 2014-től gyermekek angol nyelvi oktatásának támogatását tűzte ki célul. A vállalat ez idáig 11 millió forinttal finanszírozta 160 diák képzését, akik angol nyelvi táborban vehettek részt. A tanulók, akik a Hankook dolgozóinak gyermekei, 16 helyi (dunaújvárosi és rácalmási) iskola diákjai, valamint a Nagycsaládosok Országos Egyesülete ajánlásából kerültek ki, a Funside egyhetes nemzetközi angol táborában vehettek részt Balatongyörökön.

A vállalati társadalmi felelősségvállalás a globális cégpolitika kiemelt része, amit az is bizonyít, hogy a Hankook is szerepelt a Dow Jones Ázsia-Óceániai Fenntarthatósági Indexében (DJSI Ázsia/Óceánia) a vállalati fenntarthatóság terén elért erőfeszítéseiért.

**A Hankook Tire vállalatról**

A Hankook Tire egyike az öt, a világon a legtöbb abroncsot gyártó globális vállalatnak. Innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok valamint az autósport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten már több mint 22.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központja és hét gyártóüzemének fejlesztésébe. A németországi Hannoverben működő Európai Technológiai Központban az európai piac igényeire szabva fejlesztik az termékeket, különös tekintettel az európai prémium autógyártók számára készülő első szerelésű (OE) abroncsokra.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Csehországban, Oroszországban, Törökországban, Svédországban és Lengyelországban vannak kereskedelmi képviseletei. A további európai országokban a cég termékeit regionális nagykereskedők terítik. A vállalat globális bevételének kb. 30 százalékát az európai piacokon és a FÁK országaiban realizált értékesítések adják.

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg már több mint 3.300 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készülő termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO 9001:2008., ISO/TSO 16949:2009. minőségi és az ISO 14001:2014. környezetvédelmi tanúsítvánnyal.

További információ: [www.hankooktire-press.com](http://www.hankooktire-press.com) és [www.hankooktire-eu.com](http://www.hankooktire-eu.com)

**Kapcsolat:**

|  |
| --- |
| **Hankook Tire Magyarország Kft. |** Kommunikációs Osztály **|** 2459 Rácalmás, Hankook tér 1. |
| **Roy Katalin**kommunikációs vezetőroykatalin@hankooktire.com | **Serfőző Zsóka**kommunikációs asszisztensTel.: +36 25 556 091zsoka.serfozo@hankooktire.com | **Boda Bence**kommunikációs asszisztensTel.: +36 25 556 096bence.boda@hankooktire.com |